Калі не ўдавацца ў падрабязнасці, работу па прафілактыцы правапарушэнняў на месцах можна ахарактарызаваць як нестабільную. На фоне адсутнасці ў раёне цяжкіх злачынстваў месцамі назіраецца рост колькасці дробных, такіх як крадзяжы. У сувязі з гэтым А. Смірноў засяродзіў увагу прысутных на тым, што прафілактыкай трэба займацца не толькі з кантынгентам групы рызыкі, але і з патэнцыяльнымі ахвярамі, якія сваёй легкадумнасцю часта самі правакуюць падобныя злачынствы. Амаль паўсюдна ёсць праблема з участковымі, якія, як ні парадаксальна, на сваёй тэрыторыі працуюць ці не менш, чым дзяжураць у аддзеле. У Далёкаўскім сельсавеце ўвогуле няма ўласнага ўчастковага ўжо амаль паўтара года. Пра гэта ў РАУС ведаюць і намагаюцца вырашыць праблему, але справа пакуль ідзе марудна.